उन्होंने यह भी कहा है कि अभी उनके समर्थक भी पार्टी में बने रहेंगे.कर्नाटक में दोबारा मुख्यमंत्री की कुर्सी हासिल में जुटे येदियुरप्पा पार्टी के केंद्रीय नेतृत्व पर अपनी अनदेखी करने का आरोप लगाते रहे हैं.कई दिनों से जारी राजनीतिक गहमागहमी के बीच जब येदियुरप्पा ने कहा कि वो सोमवार को प्रेस कांफ्रेंस में अपने फैसला का एलान कर देंगे, तो उनके अलग पार्टी बना लेने की अटकलें तेज हो गईं थीं.लेकिन भाजपा नेता ने साफ कर दिया है कि फिलहाल पार्टी से नाता तोड़ने का उनका इरादा नहीं है. हालांकि उन्होंने विधायकों की संख्या गिनवाकर बताने की कोशिश की है कि उनके पास समर्थन पर्याप्त है.येदियुरप्पा ने कर्नाटक के मुख्यमंत्री सदानंद गौड़ा और वरिष्ठ भाजपा नेता अनंत कुमार की जमकर आलोचना की. उन्होंने दावा किया कि पार्टी में उन्हें सताया जा रहा है.सुप्रीम कोर्ट की ओर से गैर कानूनी खनन के मामले में येदियुरप्पा के खिलाफ सीबीआई जांच के आदेश दिए जाने के बाद पार्टी का केंद्रीय नेतृत्व उन्हें फिर से राज्य की कमान सौंपे जाने के हक में नहीं दिखता.अपने समर्थकों के साथ प्रेस कांफ्रेस में येदियुरप्पा ने आरोप लगाया कि अनंत कुमार उनके बारे में बीजेपी नेता एलके आडवाणी को 'दुर्भावनापूर्ण जानकारी' दे रहे हैं.येदियुरप्पा ने आरोप लगाया, “अनंत कुमार ने खान मालिकों के जरिए कम से कम तीन बार मुझे मुख्यमंत्री पद से हटवाने की कोशिश की.”दूसरी तरफ भाजपा की कर्नाटक ईकाई के अध्यक्ष केएस ईश्वरप्पा ने येदियुरप्पा के समर्थक आधा दर्जन से ज्यादा विधायकों और मंत्रियों के इस्तीफे स्वीकार करने से इनकार किया है.उन्होंने बताया, “ये बात सही है कि आधा दर्जन से ज्यादा विधायकों और मंत्रियों ने येदियुरप्पा को इस्तीफे दे दिए हैं, लेकिन पार्टी ने न किसी विधायक का इस्तीफा स्वीकार किया है और किसी मंत्री को हटाया है.”225 सदस्यों वाली कर्नाटक विधानसभा में भाजपा के 120 विधायक हैं. इनमें से येदियुरप्पा कम से कम नौ मंत्रियों और 45 विधायकों के समर्थन का दावा करते हैं.